2011.gada 15. novembrī Noteikumi Nr. 877

Rīgā (prot. Nr. 67 27.§)

**Kārtība un nosacījumi, ar kādiem zvērinātu tiesu izpildītāju atbrīvo no kvalifikācijas eksāmena kārtošanas**

Izdoti saskaņā ar

Tiesu izpildītāju likuma

32.9panta otro daļu

I. Vispārīgie jautājumi

1. Noteikumi nosaka kārtību un nosacījumus, ar kādiem zvērinātu tiesu izpildītāju pilnīgi vai daļēji atbrīvo no kvalifikācijas eksāmena kārtošanas.

2. Zvērinātu tiesu izpildītāju pilnīgi vai daļēji atbrīvo no kvalifikācijas eksāmena kārtošanas, ja laikposmā pēc zvērināta tiesu izpildītāja eksāmena vai iepriekšējā kvalifikācijas eksāmena nokārtošanas viņš ir ieguvis noteiktu kredīt­punktu skaitu (pielikums), piedaloties šajos noteikumos noteiktajām prasībām atbilstošās profesionālās vai akadēmiskās kvalifikācijas paaugstināšanas aktivitātēs.

**II. Profesionālās kvalifikācijas paaugstināšana un
kredītpunktu piešķiršanas kārtība**

3. Kredītpunktus zvērināta tiesu izpildītāja pilnīgai vai daļējai atbrīvošanai no kvalifikācijas eksāmena kārtošanas piešķir:

3.1. par Latvijas Zvērinātu tiesu izpildītāju padomes (turpmāk – padome) atbilstoši katra gada prioritārajām jomām organizēto semināru, kursu, lekciju vai citu veidu teorētisko un praktisko apmācību (turpmāk – apmācības) pilnvērtīgu apmeklējumu;

3.2. par citu valstu tiesu izpildītāju profesionālo organizāciju vai starp­tautisko tiesu izpildītāju organizāciju (turpmāk – ārvalstu organizācijas) organizēto apmācību pilnvērtīgu apmeklējumu vai citu apmācību pilnvērtīgu apmeklējumu, ja šīs apmācības organizētas jomās, kurās tiek pārbaudītas zvērinātu tiesu izpildītāju zināšanas un prasmes kvalifikācijas eksāmenā, un ja pēc zvērināta tiesu izpildītāja iesnieguma saskaņā ar šo noteikumu 8.punktu pieņemts atsevišķs lēmums, ka par šo apmācību apmeklējumu tiek piešķirti kredītpunkti;

3.3. par citu veidu aktivitātēm (atbilstoši šo noteikumu pielikumam) jomās, kurās tiek pārbaudītas zvērinātu tiesu izpildītāju zināšanas un prasmes kvalifikācijas eksāmenā.

4. Apmācību apmeklējumu uzskata par pilnvērtīgu, ja apmeklējums ir vismaz 85 % un apmācību piedāvātājs nav noteicis augstāku apmeklējuma procentu, kā arī ir sekmīgi nokārtots apmācību gala pārbaudījums (ja tāds ir paredzēts).

5. Prioritārās jomas kredītpunktu iegūšanai šo noteikumu 3.1.apakšpunktā minētajām apmācībām katram nākamajam gadam nosaka padome ne vēlāk kā līdz kārtējā gada 1.septembrim. Prioritāro jomu noteikšanai padome var pieaicināt arī augstākās izglītības iestāžu mācībspēkus. Prioritārās jomas kredītpunktu iegūšanai nosaka atbilstoši jomām, kurās tiek pārbaudītas pretendentu un zvērinātu tiesu izpildītāju zināšanas un prasmes zvērināta tiesu izpildītāja eksāmenā, kā arī kārtējā un ārkārtas kvalifikācijas eksāmenā.

6. Pēc prioritāro jomu noteikšanas padome sastāda sarakstu par nākamajā gadā plānotajām apmācībām prioritā­rajās jomās. Sarakstā iekļauj informāciju par plānoto apmācību jomām, tēmām, saturu, apmācību piedāvātājiem un pasnie­dzējiem. Komisija, kuras sastāvā ietilpst padomes locekļi un tieslietu ministra pilnvarota persona (turpmāk – komisija), līdz kārtējā gada 1.novembrim izvērtē minēto sarakstu. Vērtējot sarakstu, komisija pieņem lēmumu par noteikta kredīt­punktu skaita piešķiršanu katram sarakstā paredzētajam apmācību veidam atbilstoši šajos noteikumos noteiktajiem kredītpunktu piešķiršanas kritērijiem.

7. Padome patstāvīgi uzskaita kredītpunktus, kas zvērinātam tiesu izpil­dītājam piešķirti par šo noteikumu 3.1.apakšpunktā minētajām apmācībām atbilstoši komisijas noteiktajam kredītpunktu skaitam.

8. Lai saņemtu kredītpunktus par šo noteikumu 3.2. un 3.3.apakšpunktā minētajām apmācībām un aktivitātēm, zvērināts tiesu izpildītājs triju nedēļu laikā pēc attiecīgo apmācību vai aktivitātes beigām iesniedz padomei attiecīgus pamatojuma dokumentus (atbilstoši šo noteikumu pielikumam), kas apliecina to sekmīgu pabeigšanu un ir par pamatu kredītpunktu piešķiršanai. Ja izsludināta kvalifikācijas eksāmena norises diena un zvērināts tiesu izpildītājs vēlas tikt pilnīgi vai daļēji atbrīvots no kvalifikācijas eksāmena kārtošanas, attiecīgos pamatojuma dokumentus viņš iesniedz ne vēlāk kā līdz šo noteikumu 15.punktā minētā termiņa beigām.

9. Padome mēneša laikā no šo noteikumu 8.punktā minēto dokumentu saņemšanas dienas izskata tos un pieņem lēmumu par attiecīga kredītpunktu skaita piešķiršanu zvērinātam tiesu izpildītājam atbilstoši šo noteikumu pieli­kumā noteiktajiem kritērijiem vai komisijas noteiktajam kredītpunktu skaitam vai par pamatotu atteikumu piešķirt kredītpunktus par attiecīgajām apmācībām vai aktivitāti. Par pieņemto lēmumu padome paziņo zvērinātam tiesu izpildītājam, nosūtot paziņojumu uz viņa prakses vietas adresi.

10. Ja zvērināts tiesu izpildītājs ir apmeklējis apmācības, kuras nav organizējusi padome, un vēlas par tām iegūt kredītpunktus, viņš triju nedēļu laikā pēc attiecīgo apmācību pabeigšanas iesniedz komisijai attiecīgos pamato­juma dokumentus, kas apliecina apmācību sekmīgu pabeigšanu, apmācību jomu, saturu, pasniedzēju, norises vietu un laiku. Komisija mēneša laikā no dokumentu saņemšanas dienas izskata tos un pieņem lēmumu par attiecīga kredītpunktu skaita piešķiršanu atbilstoši šajos noteikumos noteiktajiem kritērijiem vai par pamatotu atteikumu piešķirt kredītpunktus par apmeklētajām apmācībām. Par pieņemto lēmumu komisija paziņo zvērinātam tiesu izpildītājam, nosūtot paziņojumu uz viņa prakses vietas adresi, un informē padomi.

11. Padome uzskaita zvērinātiem tiesu izpildītājiem piešķirtos kredīt­punktus. Kredītpunkti tiek uzskaitīti periodā, kas sākas nākamajā dienā pēc zvērināta tiesu izpildītāja eksāmena vai kvalifikācijas eksāmena nokārtošanas un beidzas tā kvalifikācijas eksāmena izsludināšanas dienā, kurš jākārto attiecī­gajam zvērinātam tiesu izpildītājam. Līdz ar jauna perioda sākšanos iepriekšējā periodā iegūtie kredītpunkti tiek dzēsti.

12. Ja zvērinātam tiesu izpildītājam kopš zvērināta tiesu izpildītāja eksāmena vai iepriekšējā kvalifikācijas eksāmena nokārtošanas kā disciplinār­sods ir izteikta piezīme, tiek dzēsti 10 no zvērinātam tiesu izpildītājam attiecī­gajā periodā piešķirtajiem kredītpunktiem. Ja izteikts rājiens, tiek dzēsti 20, bet, ja uzlikts naudas sods, – 30 no attiecīgajā periodā piešķirtajiem kredītpunktiem.

**III. Atbrīvošana no kvalifikācijas eksāmena**

13. Zvērināts tiesu izpildītājs, kurš laikposmā pēc zvērināta tiesu izpildītāja eksāmena vai iepriekšējā kvalifikācijas eksāmena nokārtošanas šajos noteikumos noteiktajā kārtībā ir ieguvis vismaz 200 kredītpunktu par šo noteikumu 3.punktā minētajām apmācībām vai aktivitātēm, var tikt atbrīvots no kvalifikācijas eksāmena pirmās daļas (testa) kārtošanas (turpmāk – daļēja atbrīvošana).

14. Zvērināts tiesu izpildītājs, kurš laikposmā pēc zvērināta tiesu izpildītāja eksāmena vai iepriekšējā kvalifikācijas eksāmena nokārtošanas šajos noteikumos noteiktajā kārtībā ir ieguvis vismaz 200 kredītpunktu par šo noteikumu 3.1. un 3.2.apakšpunktā minētajām apmācībām (no tiem vismaz 40 kredītpunktu – par praktiskajām apmācībām) un 30 kredītpunktu par citu veidu aktivitātēm, var tikt pilnīgi atbrīvots no kvalifikācijas eksāmena kārtošanas.

15. Zvērināts tiesu izpildītājs, kas laikposmā pēc zvērināta tiesu izpildītāja eksāmena vai iepriekšējā kvalifikācijas eksāmena nokārtošanas ir paaugstinājis savu profesionālo vai akadēmisko kvalifikāciju un vēlas tikt pilnīgi vai daļēji atbrīvots no kvalifikācijas eksāmena kārtošanas, nedēļas laikā no kvalifikācijas eksāmena norises dienas izsludināšanas iesniedz padomei šo noteikumu 8.punktā minētos dokumentus par veiktajām šo noteikumu 3.2. un 3.3.apakšpunktā minēta­jām apmācībām vai aktivitātēm, par kurām viņam vēl nav piešķirti kredītpunkti, un lūgumu sniegt tieslietu ministram atzinumu par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena kārtošanas, kā arī tieslietu ministram adresētu iesniegumu par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena kārtošanas.

16. Padome divu nedēļu laikā pēc šo noteikumu 15.punktā minētā termiņa beigām izvērtē saņemto lūgumu un dokumentus, apkopo zvērinātam tiesu izpildītājam piešķirto kredītpunktu skaitu un nosūta tieslietu ministram zvērināta tiesu izpildītāja iesniegumu un pamatotu atzinumu par noteikta kredītpunktu skaita piešķiršanu ar priekšlikumu par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena kārtošanas. Tieslietu ministrs divu nedēļu laikā no padomes atzinuma saņemšanas dienas pieņem lēmumu par zvērināta tiesu izpildītāja pilnīgu vai daļēju atbrīvošanu no kvalifikācijas eksāmena kārto­šanas un par pieņemto lēmumu informē zvērinātu tiesu izpildītāju un padomi.

**IV. Kredītpunktu piešķiršanai nepieciešamie apmācību kritēriji**

17. Apmācībām piešķir vienu kredītpunktu par katru astronomisko (60 minūtes) stundu (I kategorija), ja apmācības atbilst šādiem kritērijiem:

17.1. apmācību piedāvātājs – akreditēta izglītības iestāde, valsts pārvaldes iestāde, juridiska persona, personu apvienība vai nodibinājums, kura pamat­funkcijās ietilpst šādu apmācību organizēšana, vai padome;

17.2. apmācību ievirze un tēma – apmācības auditorijai ar priekšzinā­šanām, padomes organizēto apmācību vai citu zvērināta tiesu izpildītāja apmeklēto apmācību tēma atbilst attiecīgajam gadam noteiktajām prioritārajām jomām kvalifikācijas paaugstināšanai, ārvalstu organizāciju organizēto apmācību tēma atbilst jomām, kurās tiek pārbaudītas zvērināta tiesu izpildītāja zināšanas un prasmes kārtējā un ārkārtas kvalifikācijas eksāmenā;

17.3. pasniedzēja kvalifikācija – vismaz tiesību zinātņu maģistrs vai vismaz 10 gadu profesionālā pieredze tiesību zinātnē, vai apmācību tēmai atbilstošu zinātņu maģistrs, vai apmācību tēmai atbilstoša vismaz 10 gadu profesionālā pieredze;

17.4. mērķauditorija – juridisko profesiju pārstāvji, kas ir saistīti ar tiesu varu, it īpaši zvērināti tiesu izpildītāji.

18. Apmācībām piešķir 0,5 kredītpunktus par katru astronomisko (60 minūtes) stundu (II kategorija), ja apmācības atbilst šādiem kritērijiem:

18.1. apmācību piedāvātājs – valsts pārvaldes iestāde, juridiska persona, personu apvienība vai nodibinājums, vai padome;

18.2. apmācību ievirze un tēma – apmācības auditorijai ar priekšzināša­nām, padomes organizēto apmācību vai citu zvērināta tiesu izpildītāja apmeklēto apmācību tēma atbilst attiecīgajam gadam noteiktajām prioritārajām jomām kvalifikācijas paaugstināšanai, ārvalstu organizāciju organizēto apmācību tēma atbilst jomām, kurās tiek pārbaudītas zvērināta tiesu izpildītāja zināšanas un prasmes kārtējā un ārkārtas kvalifikācijas eksāmenā;

18.3. pasniedzēja kvalifikācija – tiesību zinātņu bakalaurs vai otrā līmeņa profesionālā augstākā izglītība tiesību zinātnēs, vai apmācību tēmai atbilstošu zinātņu bakalaurs, vai otrā līmeņa profesionālā augstākā izglītība, vai apmācību tēmai atbilstoša vismaz triju gadu profesionālā pieredze.

19. Par praktiskajām apmācībām – par šo noteikumu 17. un 18.punktā minētajām apmācībām, kurās paredzēts gala pārbaudījums, – piešķir kredīt­punktus dubultā apmērā.

20. Apmācību piedāvātājs kontrolē apmācību apmeklētību un, ja apmeklē­jums ir vismaz 85 % (ja apmācību piedāvātājs nav noteicis augstāku apmeklē­jumu procentu) un ir sekmīgi nokārtots gala pārbaudījums (ja tāds ir paredzēts), apliecina sekmīgu apmācību pabeigšanu.

**V. Noslēguma jautājumi**

21. Lai zvērināts tiesu izpildītājs, kuram kvalifikācijas eksāmens jākārto 2013.gadā, varētu tikt daļēji atbrīvots no šā eksāmena kārtošanas, viņam šajos noteikumos noteiktajā kārtībā jāiegūst 80 kredītpunktu par šo noteikumu 3.punktā minētajām apmācībām vai aktivitātēm. Lai zvērināts tiesu izpildītājs, kuram kvalifikācijas eksāmens jākārto 2013.gadā, varētu tikt pilnīgi atbrīvots no šā eksāmena kārtošanas, viņam šajos noteikumos noteiktajā kārtībā jāiegūst 80 kredītpunktu par šo noteikumu 3.1. un 3.2.apakšpunktā minētajām apmācībām (no tiem vismaz 12 kredītpunktu – par praktiskajām apmācībām) un 12 kredīt­punktu par citu veidu aktivitātēm.

22. Lai zvērināts tiesu izpildītājs, kuram kvalifikācijas eksāmens jākārto 2014.gadā, varētu tikt daļēji atbrīvots no šā eksāmena kārtošanas, viņam šajos noteikumos noteiktajā kārtībā jāiegūst 120 kredītpunktu par šo noteikumu 3.punktā minētajām apmācībām vai aktivitātēm. Lai zvērināts tiesu izpildītājs, kuram kvalifikācijas eksāmens jākārto 2014.gadā, varētu tikt pilnīgi atbrīvots no šā eksāmena kārtošanas, viņam šajos noteikumos noteiktajā kārtībā jāiegūst 120 kredītpunktu par šo noteikumu 3.1. un 3.2.apakšpunktā minētajām apmācībām (no tiem vismaz 24 kredītpunkti – par praktiskajām apmācībām) un 18 kredīt­punktu par citu veidu aktivitātēm.

23. Lai zvērināts tiesu izpildītājs, kuram kvalifikācijas eksāmens jākārto 2015.gadā, varētu tikt daļēji atbrīvots no šā eksāmena kārtošanas, viņam šajos noteikumos noteiktajā kārtībā jāiegūst 160 kredītpunktu par šo noteikumu 3.punktā minētajām apmācībām vai aktivitātēm. Lai zvērināts tiesu izpildītājs, kuram kvalifikācijas eksāmens jākārto 2015.gadā, varētu tikt pilnīgi atbrīvots no šā eksāmena kārtošanas, viņam šajos noteikumos noteiktajā kārtībā jāiegūst 160 kredīt­punktu par šo noteikumu 3.1. un 3.2.apakšpunktā minētajām apmācībām (no tiem vismaz 36 kredītpunkti – par praktiskajām apmācībām) un 24 kredīt­punkti par citu veidu aktivitātēm.

24. Padome līdz 2011.gada 1.decembrim atbilstoši šajos noteikumos minētajiem kritērijiem nosaka kredītpunktus apmācībām, kuras tā plāno organizēt 2012.gadā.

Ministru prezidents V.Dombrovskis

Tieslietu ministrs G.Bērziņš